
iki apdovanojimo įteikimo dienos. 


Baltijos Asamblėjos meno premija skiriama už per paskutiniuosius 
dvejus metus sukurtą originalų vaizduojamojo, taikomojo meno, muzikos, 
architektūros ir kitų meno šakų darbą ar darbų ciklą. Šis apdovanojimas 
taip pat gali būti skiriamas už meniškai reikšmingą ansamblio, solistų, 
aktorių ar kitų atlikėjų pasirodymą per pastaruosius dvejus metus. 


Asamblėjos mokslo premija skiriama už reikšmingą originalų 
humanitarinių, socialinių bei gamtos mokslų darbą ar jų ciklą, kai tai 
vertinama kaip indėlis į Baltijos regiono tiriamąjį darbą arba kaip 
tarptautinę reikšmę turįs pasiekimas ir yra paskelbta per 
paskutiniuosius trejus metus. 


Pretendentus gali siūlyti mokslo, meno ir švietimo įstaigos, 
kūrybinės draugijos, leidyklos bei pavieniai asmenys. 
Pirmosios Baltijos Asamblėjos literatūros, meno ir mokslo premijos 


buvo įteiktos Vilniuje praėjusių metų lapkričio 12 dieną. Tuomet tarp 
apdovanotųjų buvo ir Lietuvos teatro režisierius Eimuntas Nekrošius, 
kuriam už spektaklio "Mocartas ir Saljeris. Don Chuanas. Maras" režisūrą 
atiteko meno premija. 


LIETUVOS NACIONALINĖ BIBLIOTEKA GAVO DIDŽIULĘ JAV KONGRESO 
BIBLIOTEKOS DOVANĄ 


Trečiadienį Lietuvos nacionalinėje Martyno Mažvydo bibliotekoje 
pažymėtas neeilinis įvykis, - čia pradėjo veikti naujausia 
mikrofilmavimo kamera, kuri įrengta pagal bendradarbiavimo sutartį su 
JAV Kongreso biblioteka. 


Šią aparatūrą pagrindinė Lietuvos biblioteka įgijo pagal bendrą jos 
ir Amerikos Kongreso bibliotekos retų ir nykstančių dokumentų 
mikrofilmavimo programą. Partnerių susitarimu, Vilniuje sumontuota apie 
penkiasdešimt tūkstančių dolerių kainuojanti Britanijoje pagaminta 
"Primus" firmos mikrofilmavimo kamera M.Mažvydo bibliotekai yra 
skolinama neribotam laikui. Ateityje pagal bendradarbiavimo programą, 
kurią visiškai finansuoja amerikiečiai, Lietuvos nacionalinėje 
bibliotekoje bus įrengta dar viena mikrofilmavimo kamera. 


Tai labai reikšmingas įvykis mūsų šalies kultūrai, nes 
mikrofilmavimo programa aprėps mūsų ir kitų bibliotekų fonduose saugomą 
senąją periodiką, retąją literatūrą, rankraščius, sakė Eltos 
korespondentei M.Mažvydo bibliotekos direktorius Vladas Bulavas. 
Juostose užfiksuoti retųjų spaudinių puslapiai padės išsaugoti daugelį 
vertingų leidinių. Antra vertus, ateityje į mikrofilmus perkelti 
nacionalinės bibliotekos turtai taps prieinami ir kitų šalies bibliotekų 
skaitytojams. 


Bendra Lietuvos ir JAV bibliotekų programa pradėta rengti jau prieš 
kelerius metus. Specialistai drauge aptarė jos įgyvendinimo kelius, 
principus, mikruofilmuojamų leidinių bibliografinį sąrašą, įvairius 
techninius dalykus. Naujausią mikrofilmavimo aparatūrą Lietuvos 
nacionalinėje bibliotekoje įrengė ir personalą apmokė iš JAV atvykę 
specialistai. 


KAUNE LANKĖSI SUVAŽIAVIMO TIBETO KLAUSIMAIS DALYVIAI 

Trečiadienį Kaune lankėsi grupė Vilniuje šios savaitės pabaigoje 
vyksiančio II pasaulinio parlamentarų suvažiavimo Tibeto klausimais 
dalyvių. 


